OPDATERET med tal for Svendborg-Langeland-kredsen

Svendborg/Langeland: Så rykkede det for den sydfynske S-kandidat, Bjørn Brandenborg. Han satte sig markant på sin egen kreds, Svendborg-Langeland-kredsen.

6096 af vælgerne i kredsen satte kryds ud for deres lokale S-kandidat. Det er et pænt stykke over de 4000 stemmer, som Bjørn Brandenborg selv havde sat som mål, hvis han skulle have en chance for at blive stemt ind på Christiansborg.

43 procent af samtlige socialdemokratiske vælgere i kredsen satte deres kryds ud for Bjørn Brandenborg.

På Sydfyn kunne Trine Bramsen ikke mærke Brandenborg-effekten. Hun fik 1227 personlige stemmer mod 1171 personlige stemmer ved sidste valg i 2015.

Med tre fynske kredse talt op ligger Bjørn Brandenborg nu nummer to på den fynske S-liste.

Svendborg-Langeland-kredsen byttede også om på de radikale kandidater, hvor Rasmus Helveg Petersen nu fører over Camilla Hersom.

Hos SF ligger det stadig til at Karsten Hønge kommer ind.

Hos Venstre fik Erling Bonnesen også et flot sydfynsk valg med 2482 personlige stemmer. Ved sidste valg fik han 2517 stemmer i kredsen.

Det ligger stadig til at Lars Chr. Lilleholt, Erling Bonnesen, Marlene Ambo-Rasmussen og Jane Heitmann kommer ind.

Hos DF tegner det mere og mere til, at de to fynske mandater går til Jens Henrik Thulesen Dahl og Alex Ahrendtsen.

Den lokale DF-kandidat Eva Jørgensen fik 302 personlige stemmer. Et pænt stykke fra de 1963 personlige stemmer, som hendes forgænger Dorthe Ullemose fik ved valget i 2015.